PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କୁ ଭେଟିଲେ ଅଷ୍ଟ୍ରେଲିଆ ବୈଦେଶିକ ମନ୍ତ୍ରୀ ସୁଶ୍ରୀ ଜୁଲି ବିଶପ

ଅଷ୍ଟ୍ରେଲିଆ ବୈଦେଶିକ ମନ୍ତ୍ରୀ ସୁଶ୍ରୀ ଜୁଲି ବିଶପ, ଏମପି ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏହି ଅବସରରେ ଏପ୍ରିଲ 2017ରେ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ଟର୍ଣ୍ଣବୁଲଙ୍କ ସଫଳ ଭାରତୀୟ ଗସ୍ତର ସ୍ମୃତିଚାରଣ କରିଥିଲେ । ସେ କହିଥିଲେ 2014ରେ ତାଙ୍କର ଅଷ୍ଟ୍ରେଲିଆ ଗସ୍ତ ପରଠାରୁ ଦୁଇ ଦେଶ ମଧ୍ୟରେ ସମ୍ପର୍କ ବଢିବାରେ ଲାଗିଛି । ସୁଶ୍ରୀ ବିଶପ ଆଲୋଚନା କାଳରେ କହିଥିଲେ ଯେ, ଏପ୍ରିଲ 2017ରେ ପ୍ରଧାନମନ୍ତ୍ରୀ ମାଲକମ ଟର୍ଣ୍ଣବୁଲଙ୍କର ଭାରତ ଗସ୍ତ ପରଠାରୁ ଦ୍ଵିପାକ୍ଷିକ ସମ୍ପର୍କରେ ଯଥେଷ୍ଟ ଉନ୍ନତି ଘଟିଛି । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏବଂ ଅଷ୍ଟ୍ରେଲିଆ ବୈଦେଶିକ ମନ୍ତ୍ରୀ ସୁଶ୍ରୀ ବିଶପ ଦ୍ଵିପାକ୍ଷିକ ସ୍ଵାର୍ଥ ଜଡିତ ଆଞ୍ଚଳିକ ଓ ବୈଶ୍ଵିକ ପ୍ରସଙ୍ଗଗୁଡିକ ଉପରେ ବିଶେଷ ଭାବେ ଆଲୋଚନା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଆନ୍ତର୍ଜାତିକ ସୌର ମେଣ୍ଟରେ ଅଷ୍ଟ୍ରେଲିଆର ଯୋଗଦାନକୁ ସ୍ଵାଗତ କରିଥିଲେ ଏବଂ ଅଷ୍ଟ୍ରେଲିଆର ସଦସ୍ୟତା ସୌର ସଙ୍ଗଠନକୁ ମଜବୁତ କରିବା ବୋଲି କହିଥିଲେ ।
ମାଲୟାଲାମ ନବବର୍ଷର ପ୍ରଥମ ମାସ ଚିଙ୍ଗମ ଆରମ୍ଭ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାଲୟାଲାମ ନବ ବର୍ଷର ପ୍ରଥମ ମାସ ‘ଚିଙ୍ଗମ’ ର ଶୁଭାରମ୍ଭ ଅବସରରେ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଚିଙ୍ଗମ ର ଶୁଭାରମ୍ଭ, ମାଲୟାଲାମ ନବବର୍ଷର ପ୍ରଥମ ମାସରୁ ହୋଇଥାଏ। ଏହି ପବିତ୍ର ଅବସରରେ ମୋର ସମସ୍ତ ମାଲୟାଲି ଭାଇ ଓ ଭଉଣୀମାନଙ୍କୁ ଅନେକ ଅନେକ ଶୁଭେଚ୍ଛା ଓ ଅଭିନନ୍ଦନ । ଏହି ନବ ବର୍ଷ ସମସ୍ତଙ୍କ ପାଇଁ ସୁଖ ଓ ଶାନ୍ତି ଆଣି ଦେବ” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ପୂର୍ବତନ କେନ୍ଦ୍ର ମନ୍ତ୍ରୀ ତଥା ଲୋକସଭା ସାଂସଦ ସୁଲତାନ ଅହମ୍ମଦଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ କେନ୍ଦ୍ର ମନ୍ତ୍ରୀ ତଥା ଲୋକସଭା ସାଂସଦ ଶ୍ରୀ ସୁଲତାନ ଅହମ୍ମଦଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ପୂର୍ବତନ କେନ୍ଦ୍ର ମନ୍ତ୍ରୀ ତଥା ଲୋକସଭା ସାଂସଦ ସୁଲତାନ ଅହମ୍ମଦଙ୍କ ବିୟୋଗରେ ମୁଁ ମର୍ମାହତ । ଏହି ଦୁଃଖଦ ମୂହୁର୍ତ୍ତରେ ତାଙ୍କ ପରିବାର ଏବଂ ଅନୁଗତଙ୍କ ପ୍ରତି ମୋର ସମବେଦନା,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଅଷ୍ଟାଦଶ ବାର୍ଷିକ ଭାରତ-ରୁଷ ସମ୍ମିଳନୀରେ ରାଷ୍ଟ୍ରପତି ପୁଟିନଙ୍କୁ ଭେଟିଲେ ପ୍ରଧାନମନ୍ତ୍ରୀ ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁବାର ଦିନ ରୁଷିଆ ରାଷ୍ଟ୍ରପତି ଭ୍ଲାଦିମିର ପୁଟିନଙ୍କୁ ସେଣ୍ଟ ପିଟର୍ସବର୍ଗଠାରେ ଅନୁଷ୍ଠିତ ଅଷ୍ଟାଦଶ ବାର୍ଷିକ ଭାରତ-ରୁଷ ସମ୍ମିଳନୀରେ ଭେଟିଛନ୍ତି । ସମ୍ମିଳନୀ ଶେଷରେ ଗଣମାଧ୍ୟମକୁ ସମ୍ବୋଧନ କରି ପ୍ରଧାନମନ୍ତ୍ରୀ ମୋଦୀ 2001ରେ ଗୁଜରାଟ ମୁଖ୍ୟମନ୍ତ୍ରୀ ଥିବା ସମୟରେ ସେଣ୍ଟ ପିଟର୍ସବର୍ଗକୁ ତାଙ୍କର ପ୍ରଥମ ଗସ୍ତ ସମ୍ପର୍କରେ ସ୍ମୃତିଚାରଣ କରିଥିଲେ । ସେ କହିଥିଲେ ଯେ ଭାରତ ଏବଂ ରୁଷ ସମ୍ପର୍କ ସଂସ୍କୃତିରୁ ପ୍ରତିରକ୍ଷା ପର୍ଯ୍ୟନ୍ତ ପରିବ୍ୟାପ୍ତ । ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ ଦ୍ୱିପାକ୍ଷିକ ଏବଂ ବୈଶ୍ଵିକ ପ୍ରସଙ୍ଗରେ ଉଚ୍ଚସ୍ତରର ସହମତି ଆଧାରରେ 70 ବର୍ଷ ଧରି ଭାରତ-ରୁଷ କୂଟନୈତିକ ସମ୍ପର୍କ ତିଷ୍ଠି ରହିଆସିଛି । ଏକ ସମସ୍ୟାପୂର୍ଣ୍ଣ, ଆନ୍ତଃନିର୍ଭରଶୀଳ ଏବଂ ଆନ୍ତଃସଂଯୁକ୍ତ ବିଶ୍ୱରେ ସେଣ୍ଟ ପିଟର୍ସବର୍ଗ ଘୋଷଣାନାମା ସ୍ଥିରତାର ଏକ ନିର୍ଣ୍ଣାୟକ ବିନ୍ଦୁ ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ । ସେ କହିଥିଲେ ଯେ ଏସପିଆଇଇଏଫରେ ଅତିଥି ରାଷ୍ଟ୍ର ଭାବେ ଭାରତରେ ଯୋଗଦାନ ଏବଂ ତାଙ୍କର ଆହ୍ୱାନ ଭବିଷ୍ୟତରେ ଦୁଇ ଦେଶ ମଧ୍ୟରେ ଅର୍ଥନୈତିକ ସହଯୋଗକୁ ଆହୁରି ଗଭୀର କରିବ । ପ୍ରଧାନମନ୍ତ୍ରୀ ଶକ୍ତି କ୍ଷେତ୍ରରେ ସହଯୋଗକୁ ଭାରତ-ରୁଷ ସମ୍ପର୍କର ଭିତ୍ତି ବୋଲି ବର୍ଣ୍ଣନା କରି କହିଥିଲେ ଯେ ଆଜି ହୋଇଥିବା ଆଲୋଚନା ଏବଂ ନିଆଯାଇଥିବା ନିଷ୍ପତ୍ତି ପରମାଣୁ, ହାଇଡ୍ରୋକାର୍ବନ୍ ଏବଂ ନବୀକରଣ ଶକ୍ତି କ୍ଷେତ୍ରରେ ସମ୍ପର୍କକୁ ଗୁରୁତ୍ୱପୂର୍ଣ୍ଣ ଭାବେ ଅଧିକ ନିବିଡ଼ କରିବ । ଏହି ପରିପ୍ରେକ୍ଷୀରେ ସେ କୁଡନକୁଲମ୍ ପରମାଣୁ ଶକ୍ତି ପ୍ରକଳ୍ପର ୟୁନିଟ୍ 5 ଓ 6 ପାଇଁ ହୋଇଥିବା ଚୁକ୍ତି ସମ୍ପର୍କରେ ଉଲ୍ଲେଖ କରିଥିଲେ । ଦୁଇ ଦେଶ ମଧ୍ୟରେ ବାଣିଜ୍ୟ ଏବଂ ବ୍ୟବସାୟିକ ସମ୍ପର୍କକୁ ଆହୁରି ବ୍ୟାପକ କରିବା ସକାଶେ ଘରୋଇ କ୍ଷେତ୍ରର ଭୂମିକା ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ କହିଥିଲେ ଯେ 2025 ସୁଦ୍ଧା ଭାରତ ଏବଂ ରୁଷ ମଧ୍ୟରେ 30 ବିଲିୟନ ଆମେରିକୀୟ ଡଲାର ମୂଲ୍ୟର ନିବେଶ ଲାଗି ଲକ୍ଷ୍ୟ ରଖାଯାଇଛି । ଯୋଗାଯୋଗ ପ୍ରସଙ୍ଗରେ ମତବ୍ୟକ୍ତ କରି ପ୍ରଧାନମନ୍ତ୍ରୀ ଅନ୍ତର୍ଜାତୀୟ ଉତ୍ତର-ଦକ୍ଷିଣ ପରିବହନ କରିଡର କ୍ଷେତ୍ରରେ ସହଯୋଗ ସମ୍ପର୍କରେ ଉଲ୍ଲେଖ କରିଥିଲେ । ଅନ୍ୟ କାର୍ଯ୍ୟକ୍ରମ ମଧ୍ୟରେ ଷ୍ଟାର୍ଟ ଅପ୍ ଏବଂ ଉଦ୍ୟୋଗ ବିକାଶକୁ ପ୍ରୋତ୍ସାହନ ଦେବା ଲାଗି ‘ନବୋନ୍ମେଷ ସେତୁ’ ଏବଂ ୟୁରୋଏସିଆନ୍ ଅର୍ଥନୀତିକ ଗୋଷ୍ଠୀ ସହ ମୁକ୍ତ ବାଣିଜ୍ୟ ଚୁକ୍ତି ପାଇଁ ଆଲୋଚନା ସମ୍ପର୍କରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଭାରତ-ରୁଷ ସମ୍ପର୍କର ରଣନୈତିକ ଦିଗ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ ଆଗାମୀ ତ୍ରିସେବା ଯୁଦ୍ଧାଭ୍ୟାସ ଇନ୍ଦ୍ର-2017 ସମ୍ପର୍କରେ ଅବତାରଣା କରିଥିଲେ । କାମୋଭ 226 ହେଲିକପ୍ଟର ଏବଂ ଯୁଦ୍ଧବିମାନ ନିର୍ମାଣ ଭଳି ପ୍ରତିରକ୍ଷା ଉତ୍ପାଦନ ସମ୍ପର୍କରେ ମଧ୍ୟ ସେ ଉଲ୍ଲେଖ କରିଥିଲେ । ସୀମାପାର ଆତଙ୍କବାଦ ପ୍ରସଙ୍ଗରେ ଭାରତକୁ ରୁଷର ନିସର୍ତ୍ତ ସମର୍ଥନକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସାଂସ୍କୃତିକ ଦିଗରେ ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ ରୁଷୀୟ ସଂସ୍କୃତି ସମ୍ପର୍କରେ ଗଭୀର ସଚେତନତା ଏବଂ ରୁଷରେ ଯୋଗ ଏବଂ ଆୟୁର୍ବେଦ ସମ୍ପର୍କରେ ଧାରଣା ରହିବା ସନ୍ତୋଷର ବିଷୟ । ଭାରତ-ରୁଷ ସମ୍ପର୍କକୁ ଆଗେଇ ନେବା କ୍ଷେତ୍ରରେ ରାଷ୍ଟ୍ରପତି ପୁଟିନଙ୍କ ନେତୃତ୍ୱକୁ ପ୍ରଧାନମନ୍ତ୍ରୀ ସ୍ୱାଗତ କରିଥିଲେ । ନିକଟରେ ପରଲୋକ ଗମନ କରିଥିବା ରାଷ୍ଟ୍ରଦୂତ ଆଲେକଜାଣ୍ଡାର କାଡାକିନଙ୍କୁ ଭାରତର ବନ୍ଧୁ ଭାବେ ଉଲ୍ଲେଖ କରି ଦିଲ୍ଲୀର ଏକ ରାସ୍ତା ତାଙ୍କ ନାମାନୁସାରେ ନାମକରଣ କରାଯାଇଛି ବୋଲି କହିଥିଲେ । ଏଥିପୂର୍ବରୁ ଉଭୟ ଦେଶର ସିଇଓମାନଙ୍କୁ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ ରୁଷ୍ କମ୍ପାନୀଗୁଡ଼ିକୁ ଭାରତୀୟ ଅର୍ଥବ୍ୟବସ୍ଥାର ଅଗ୍ରଣୀ କ୍ଷେତ୍ରରେ ନିବେଶ କରିବା ଲାଗି ଆହ୍ୱାନ କରିଥିଲେ । ସେ ବିଶେଷ ଭାବେ ରଣନୀତିକ କ୍ଷେତ୍ରରେ ଥିବା ସୁଯୋଗ ସମ୍ପର୍କରେ ଅବତାରଣା କରିଥିଲେ । ଭାରତ ଏବଂ ରୁଷ ମଧ୍ୟରେ ପରମାଣୁ ଶକ୍ତି, ରେଳବାଇ, ରତ୍ନ ଏବଂ ଅଳଙ୍କାର, ପାରମ୍ପରିକ ଜ୍ଞାନ ଏବଂ ସାଂସ୍କୃତିକ ବିନିମୟ ଲାଗି 5ଟି ଚୁକ୍ତି ସ୍ୱାକ୍ଷରିତ ହୋଇଥିଲା । ଏହା ପୂର୍ବରୁ ପ୍ରଧାନମନ୍ତ୍ରୀ ପିସ୍କାରୋଭିସ୍କୋଏ ସମାଧିସ୍ଥଳରେ ଲେନିନଗ୍ରାଡ୍ ଯୁଦ୍ଧରେ ସହିଦ ହୋଇଥିବା ସାହସୀ ଯୋଦ୍ଧାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ ।
ଲୁମ୍ବିନୀ,ନେପାଳରେ ଇଣ୍ଡିଆ ଇଣ୍ଟରନ୍ୟାସନାଲ ସେଣ୍ଟର ଫର ବୁଦ୍ଧିଷ୍ଟ କଲ୍ଚର ଆଣ୍ଡ ହେରିଟେଜର ଶିଳାନ୍ୟାସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନେପାଳ ପ୍ରଧାନମନ୍ତ୍ରୀ ଶ୍ରୀ ଶେର ବାହାଦୂର ଦେଉବାଙ୍କ ସହ ଲୁମ୍ବିନୀ ମଠ କ୍ଷେତ୍ର, ଲୁମ୍ବିନୀ, ନେପାଳ ଠାରେ ଇଣ୍ଡିଆ ଇଣ୍ଟରନ୍ୟାସନାଲ ସେଣ୍ଟର ଫର ବୁଦ୍ଧିଷ୍ଟ କଲ୍ଚର ଆଣ୍ଡ ହେରିଟେଜ ନିର୍ମାଣ ପାଇଁ ଶିଳାନ୍ୟାସ କରିଛନ୍ତି । ଏହି କେନ୍ଦ୍ର ଅନ୍ତର୍ଜାତୀୟ ବୌଦ୍ଧ ମହାସଂଘ, ନୂଆଦିଲ୍ଲୀଙ୍କ ଦ୍ୱାରା ଲୁମ୍ବିନୀ ଡେଭେଲପମେଣ୍ଟ ଟ୍ରଷ୍ଟ (ଏଲଡିଟି)ଙ୍କୁ ପ୍ରଦାନ କରାଯାଇଥିବା ଏକ ଜମିରେ ନିର୍ମିତ ହେବ । ମାର୍ଚ୍ଚ, ୨୦୨୨ରେ ଆଇବିସି ଓ ଏଲଡିଟିଙ୍କ ମଧ୍ୟରେ ହୋଇଥିବା ରାଜିନାମା ଅନ୍ତର୍ଗତ ଏହି ଜମି ଆବଣ୍ଟିତ ହୋଇଥିଲା । ତିନି ପ୍ରମୁଖ ବୌଦ୍ଧ ପରମ୍ପରା ଥେରବାଦ, ମହାଯାନ ଓ ବଜ୍ରଯାନ ସନ୍ୟାସୀମାନଙ୍କ ଦ୍ୱାରା ଶିଳାନ୍ୟାସ ସମାରୋହ ପରେ ଦୁଇ ପ୍ରଧାନମନ୍ତ୍ରୀ ଏହି କେନ୍ଦ୍ରର ଏକ ମଡେଲ ଉନ୍ମୋଚନ କରିଥିଲେ । ନିର୍ମାଣ ସରିବା ପରେ ସାରା ବିଶ୍ୱର ତୀର୍ଥଯାତ୍ରୀ ଓ ପର୍ଯ୍ୟଟକଙ୍କୁ ବୌଦ୍ଧ ଧର୍ମର ଆଧ୍ୟାତ୍ମିକ ଦିଗକୁ ସ୍ୱାଗତ କରିବାରେ ଏହା ବିଶ୍ୱସ୍ତରୀୟ କେନ୍ଦ୍ର ପାଲଟିବ । ଏହି କେନ୍ଦ୍ରରେ ଶକ୍ତି, ଜଳ ଓ ବର୍ଜ୍ୟ ପରିଚାଳନା କ୍ଷେତ୍ରରେ ନେଟଜିରୋ ମାନକ ଅନୁରୂପ ଆଧୁନିକ କୋଠା ତଥା ପ୍ରାର୍ଥନା ଗୃହ, ଧ୍ୟାନ କେନ୍ଦ୍ର, ପାଠାଗାର, ପ୍ରଦର୍ଶନୀ ହଲ, କ୍ୟାଫେଟେରିଆ, କାର୍ଯ୍ୟାଳୟ ଓ ଅନ୍ୟାନ୍ୟ ସୁବିଧା ଉପଲବ୍ଧ ହେବ ।
ହାଇଦ୍ରାବାଦରେ ଆନ୍ତର୍ଜାତିକ ଅପରେସନାଲ ସାମୁଦ୍ରିକ ବିଜ୍ଞାନ ପ୍ରଶିକ୍ଷଣ କେନ୍ଦ୍ର ପ୍ରତିଷ୍ଠା ଲାଗି ୟୁନେସ୍କୋ ସହ ବୁଝାମଣାକୁ କ୍ୟାବିନେଟ ମଞ୍ଜୁରି

ୟୁନେସ୍କୋର ଶ୍ରେଣୀ-2 କେନ୍ଦ୍ର (ସି2ସି) ଭାବେ ହାଇଦ୍ରାବାଦଠାରେ ଅନ୍ତର୍ଜାତୀୟ ଅପରେସନାଲ ସାମୁଦ୍ରିକ ବିଜ୍ଞାନ ପ୍ରଶିକ୍ଷଣ କେନ୍ଦ୍ର ପ୍ରତିଷ୍ଠା କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ୟୁନେସ୍କୋ ସହ ହୋଇଥିବା ବୁଝାମଣାର ଉଦ୍ଦେଶ୍ୟ ହେଉଛି ଭାରତ ମହାସାଗର ଉପକୂଳ (ଆଇଓଆର), ଭାରତ ଏବଂ ଆଟଲାଣ୍ଟିକ ମହାସାଗର ସହ ସଂଯୁକ୍ତ ଆଫ୍ରିକୀୟ ରାଷ୍ଟ୍ର, ୟୁନେସ୍କୋ ଢାଂଚା ଅନ୍ତର୍ଗତ ଲଘୁ ଦ୍ୱୀପ ରାଷ୍ଟ୍ର ନିମନ୍ତେ ଦକ୍ଷତା ବିକାଶ ଦିଗରେ ପ୍ରଶିକ୍ଷଣ କେନ୍ଦ୍ର ପ୍ରତିଷ୍ଠା କରିବା । ଅପରେସନାଲ ସାମୁଦ୍ରିକ ବିଜ୍ଞାନ ମତ୍ସ୍ୟଜୀବୀ, ବିପର୍ଯ୍ୟୟ ପରିଚାଳନା, ଜାହାଜ ଚଳାଚଳ, ବନ୍ଦର, ଉପକୂଳବର୍ତ୍ତୀ ରାଜ୍ୟ, ନୌସେନା, ତଟରକ୍ଷୀ, ପରିବେଶ, ଦୈନିକ ପରିଚାଳନାକୁ ସୂଚାରୁ ରୂପେ ତୁଲାଇବା ଲାଗି ଦୂର-ଉପକୂଳ ଉଦ୍ୟୋଗ ଭଳି ବିଭିନ୍ନ କ୍ଷେତ୍ରକୁ ସୂଚନା ଉପଲବ୍ଧ କରାଇବା ଦିଗରେ ବ୍ୟବସ୍ଥାଗତ ସାମୁଦ୍ରିକ ବିଜ୍ଞାନ ଅଧ୍ୟୟନ ଆୟୋଜନ କରିବା ଦିଗରେ ଏକ ଉପଯୋଗୀ ଗତିବିଧି ଅଟେ । କେନ୍ଦ୍ର ସରକାରଙ୍କ ଦକ୍ଷତା ବିକାଶ ଏବଂ ପ୍ରଶିକ୍ଷଣ, ଜ୍ଞାନ ଆଦାନପ୍ରଦାନ କରିବା ଏବଂ ସୂଚନାର ଆଦାନପ୍ରଦାନ ଭଳି ବିଭିନ୍ନ କ୍ଷେତ୍ରରେ ସହାୟତା ଉପଲବ୍ଧ କରାଇବ । ଭାରତ ୟୁନେସ୍କୋ କାର୍ଯ୍ୟ ଯୋଜନାର ପ୍ରଭାବ ଏବଂ ଦୃଶ୍ୟତାକୁ ବୃଦ୍ଧି କରି ୟୁନେସ୍କୋ ଏବଂ ଏହାର ଆନ୍ତଃସରକାରୀ ସାମୁଦ୍ରିକ ବିଜ୍ଞାନ ଆୟୋଗ (ଆଇଓସି) ନିମନ୍ତେ ଏକ ଗୁରୁତ୍ୱପୂର୍ଣ୍ଣ ଉତ୍ସକୁ ପ୍ରତିନିଧିତ୍ୱ କରିପାରିବ । ୟୁନେସ୍କୋର ଶ୍ରେଣୀ-2 କେନ୍ଦ୍ରର ପ୍ରତିଷ୍ଠା ଭାରତ ମହାସାଗରରେ ଭାରତକୁ ଏକ ଅଗ୍ରଣୀ ଦେଶ ଭାବେ ଉଭା ହେବା ଲାଗି ସୁଯୋଗ ପ୍ରଦାନ କରିବ । ଏହା ଭାରତକୁ ଭାରତ ମହାସାଗରର ସୀମା ସହିତ ଜଡ଼ିତ ଦକ୍ଷିଣ ଏସୀୟ ଏବଂ ଆଫ୍ରିକୀୟ ରାଷ୍ଟ୍ର ସହିତ ଭାରତ ମହାସାଗର ଅନ୍ତର୍ଗତ ଆସୁଥିବା ଦେଶଗୁଡ଼ିକ ସହିତ ସହଯୋଗ ବୃଦ୍ଧି କରିବା ଏବଂ ସମ୍ପର୍କ ସୁଧାରିବାରେ ମଧ୍ୟ ସହାୟକ ହେବ । କେନ୍ଦ୍ର ସମୁଦ୍ର ଏବଂ ଉପୂକଳ ସ୍ଥିରତା ସହ ଜଡ଼ିତ ପ୍ରସଙ୍ଗର ସମାଧାନ ବାହାର କରିବା ଦିଗରେ ସାରା ବିଶ୍ୱରେ ବୈଷୟିକ ଏବଂ ପରିଚାଳନା କ୍ଷମତାକୁ ନିର୍ମାଣ କରିବାର ଆବଶ୍ୟକତାକୁ ପୂରଣ କରିବା ଏବଂ ସମୁଦ୍ର ସହ ଜଡ଼ିତ ପ୍ରାକୃତିକ ବିପତ୍ତିର କୌଶଳପୂର୍ଣ୍ଣ ଭାବେ ମୁକାବିଲା କରିବା ଲାଗି ଉପଯୁକ୍ତ ପରିବେଶ ସୃଷ୍ଟି କରିବ । ଏହି କେନ୍ଦ୍ର ସାମୁଦ୍ରିକ ବିଜ୍ଞାନ ଅନୁସନ୍ଧାନ କ୍ଷମତା ନିର୍ମାଣ ସହ ଜଡ଼ିତ ନିରନ୍ତର ବିକାଶ ଲକ୍ଷ୍ୟ-14 (ଏସଡିଜି-14) ହାସଲ କରିବାରେ ଗୁରୁତ୍ୱପୂର୍ଣ୍ଣ ଯୋଗଦାନ ଦେଇପାରିବ, ଯାହା ଲଘୁ ଦ୍ୱୀପ ବିକାଶଶୀଳ ରାଷ୍ଟ୍ର ଏବଂ ସବୁଠୁ କମ ବିକଶିତ ଦେଶକୁ ସହାୟତା କରିବା ଲାଗି ଭାରତର ପ୍ରତିଶ୍ରୁତିକୁ ମଧ୍ୟ ପୂରଣ କରିବ । ସି2ସି ଛାତ୍ରଛାତ୍ରୀ ଏବଂ ଅନ୍ୟ ଅଂଶଗ୍ରହଣକାରୀଙ୍କ ଦକ୍ଷତାରେ ବିକାଶ କରିବା ପ୍ରତି ଦୃଢ଼ସଂକଳ୍ପ ଅଟେ, ଯାହାଦ୍ୱାରା ଦେଶ ଭିତରେ ଏବଂ ବାହାରେ ନିଯୁକ୍ତିର ସୁଯୋଗ ବୃଦ୍ଧି ପାଇବ । ସି2ସିର ପ୍ରତିଷ୍ଠା ଦ୍ୱାରା ଭାରତରେ ରୋଜଗାର ସୁଯୋଗ ସୃଷ୍ଟି ନିମନ୍ତେ ସହାୟକ ବିକାଶର ଦିଗ ମଧ୍ୟ ବୃଦ୍ଧି ପାଇବ ବୋଲି ଆଶା କରାଯାଉଛି । ବର୍ତ୍ତମାନ ଏହି କେନ୍ଦ୍ର ହାଇଦ୍ରାବାଦରେ ଭାରତୀୟ ସାମୁଦ୍ରିକ ସୂଚନା ସେବା କେନ୍ଦ୍ର (ଆଇଏନସିଓଆଇଏସ)ରେ ଉପଲବ୍ଧ ଷ୍ଟେଟ ଅଫ ଆର୍ଟ ସୁବିଧା ସହିତ ପରିଚାଳିତ ହେଉଛି । ବର୍ତ୍ତମାନ ସୁଦ୍ଧା ଏହି କେନ୍ଦ୍ରରୁ ଅପରେସନାଲ ସାମୁଦ୍ରିକ ବିଜ୍ଞାନର ବିଭିନ୍ନ ପାଠ୍ୟକ୍ରମରେ 681 ବୈଜ୍ଞାନିକଙ୍କୁ ପ୍ରଶିକ୍ଷିତ କରାଯାଇସାରିଛି, ଏମାନଙ୍କ ମଧ୍ୟରୁ 576 ଜଣ ବୈଜ୍ଞାନିକ ଭାରତୀୟ ଏବଂ 105 ଜଣ ବୈଜ୍ଞାନିକ ବିଶ୍ୱର ଅନ୍ୟ ଦେଶରୁ ଆସିଛନ୍ତି । ଏହି କେନ୍ଦ୍ରରେ ଅଟ୍ଟାଳିକା ଏବଂ ପ୍ରଶିକ୍ଷଣ ଛାତ୍ରାବାସ ଭଳି ଅନ୍ୟ ମୌଳିକ ଭିତ୍ତିଭୂମି ସୁବିଧା ପ୍ରତିଷ୍ଠା କରାଯାଉଛି । ଏହି ସମ୍ପୂର୍ଣ୍ଣ ଯୋଜନା ଏବଂ ବୁଝାମଣା ଅଧୀନରେ ସାରା ବିଶ୍ୱରୁ ବିଶ୍ୱସ୍ତରର ପ୍ରତିଭାମାନଙ୍କୁ ଏବଂ ପ୍ରଶିକ୍ଷାର୍ଥୀମାନଙ୍କୁ ଆମନ୍ତ୍ରଣ କରିବା ଏବଂ ଦୀର୍ଘ ଅବଧିର ପାଠ୍ୟ (3-9ମାସ) ଖସଡ଼ା ତିଆରି କରିବା ଲାଗି ବ୍ୟବସ୍ଥା ମଧ୍ୟ କରାଯାଇଛି ।
ରୁଷ ରାଷ୍ଟ୍ରପତି ମହାମହିମ ଭ୍ଲାଦିମିର ପୁତିନଙ୍କ ସହିତ ଟେଲିଫୋନରେ କଥା ହେଲେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟେଲିଫୋନ ଯୋଗେ ରୁଷ ରାଷ୍ଟ୍ରପତି ଭ୍ଲାଦିମିର ପୁତିନଙ୍କ ସହିତ କଥା ହୋଇଛନ୍ତି । ଏହି ଆଲୋଚନା ସମୟରେ ରାଷ୍ଟ୍ରପତି ପୁତିନ ୟୁକ୍ରେନ୍‌ ସଂକ୍ରାନ୍ତ ସାମ୍ପ୍ରତିକ ଘଟଣାକ୍ରମ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ବିସ୍ତୃତ ସୂଚନା ଦେଇଥିଲେ । ଆଲୋଚନା ସମୟରେ ପ୍ରଧାନମନ୍ତ୍ରୀ କହିଥିଲେ ଯେ, ରୁଷ ଏବଂ ନାଟୋ ସଂଘ ମଧ୍ୟରେ ରହିଥିବା ବିବାଦ କେବଳ ସଚ୍ଚୋଟ ଏବଂ ନିଷ୍ଠାପର ଆଲୋଚନା ମାଧ୍ୟମରେ ସମାଧାନ ହୋଇପାରିବ । ଦୀର୍ଘ ସମୟ ଧରି ଭାରତର ଏହି ବିଶ୍ବାସକୁ ପ୍ରଧାନମନ୍ତ୍ରୀ ପୁନର୍ବାର ଦୋହରାଇଥିଲେ । ପ୍ରଧାନମନ୍ତ୍ରୀ ତତ୍କାଳ ହିଂସାର ପରିସମାପ୍ତି ପାଇଁ ନିବେଦନ କରିଥିଲେ ଏବଂ କୂଟନୈତିକ ଆଲୋଚନା ଓ ବାର୍ତ୍ତାଳାପ ମାର୍ଗକୁ ଫେରି ଆସିବା ଲାଗି ସମସ୍ତ ପକ୍ଷ ସମ୍ମିଳିତ ପ୍ରୟାସ କରିବା ଆବଶ୍ୟକ ବୋଲି ସେ ଆହ୍ବାନ କରିଥିଲେ । ୟୁକ୍ରେନରେ ଥିବା ଭାରତୀୟ ନାଗରିକ, ବିଶେଷ କରି ଛାତ୍ରଛାତ୍ରୀଙ୍କ ସୁରକ୍ଷାକୁ ନେଇ ଭାରତର ଚିନ୍ତା ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ରୁଷ ରାଷ୍ଟ୍ରପତିଙ୍କୁ ଅବଗତ କରାଇଥିଲେ । ସେମାନଙ୍କୁ ନିରାପଦ ଭାବେ ସ୍ବଦେଶ ଫେରାଇ ଆଣିବା ଭାରତର ସର୍ବୋଚ୍ଚ ପ୍ରାଥମିକତା ବୋଲି ପ୍ରଧାନମନ୍ତ୍ରୀ କହିଥିଲେ। ଆପୋସ ହିତ ଜଡ଼ିତ ପ୍ରସଙ୍ଗରେ ଉଭୟ ରାଷ୍ଟ୍ରର ଅଧିକାରୀ ଏବଂ କୂଟନୈତିକ ଦଳ ପରସ୍ପର ସହ ନିୟମିତ ଯୋଗାଯୋଗ ରକ୍ଷା କରିବେ ବୋଲି ଦୁଇ ନେତା ସହମତ ହୋଇଥିଲେ ।
ଅଟଳ ଇନୋଭେସନ ମିଶନର ଅବଧି ସମ୍ପ୍ରସାରଣକୁ କ୍ୟାବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅଟଳ ଇନୋଭେସନ ମିଶନ (ଏଆଇଏମ)କୁ ମାର୍ଚ୍ଚ ୨୦୨୩ ପର୍ଯ୍ୟନ୍ତ ଜାରି ରଖିବା ପ୍ରସ୍ତାବକୁ ଅନୁମୋଦନ କରିଛନ୍ତି । ଏଆଇଏମ ଦେଶରେ ଏକ ନବସୃଜନ ସଂସ୍କୃତି ଏବଂ ଉଦ୍ୟମଶୀଳତା ସହ ଜଡ଼ିତ ଇକୋସିଷ୍ଟମ ବିକଶିତ କରିବା ଦିଗରେ ନିଜର ନିର୍ଦ୍ଧାରିତ ଲକ୍ଷ୍ୟ ହାସଲ ପାଇଁ କାମ କରିବ । ଏଆଇଏମ ଦ୍ବାରା ଏହି କାର୍ଯ୍ୟ ନିଜର ବିଭିନ୍ନ କାର୍ଯ୍ୟକ୍ରମ ମାଧ୍ୟମରେ ସମ୍ପାଦନ କରାଯିବ । ଏଆଇଏମ ମାଧ୍ୟମରେ ନିମ୍ନ ନିର୍ଦ୍ଧାରିତ ଲକ୍ଷ୍ୟ ହାସଲ କରାଯିବ : ୧୦ହଜାର ଅଟଳ ଟିଙ୍କରିଂ ଲ୍ୟାବ (ଏଟିଏଲ) ପ୍ରତିଷ୍ଠା କରିବା, ୧୦୧ ଅଟଳ ଇନକ୍ୟୁବେସନ ସେଣ୍ଟର (ଏଆଇସି) ପ୍ରତିଷ୍ଠା କରିବା, ୫୦ଟି ଅଟଳ କମ୍ୟୁନିଟୀ ଇନୋଭେସନ ସେଣ୍ଟର (ଏସିଆଇସି) ପ୍ରତିଷ୍ଠା କରିବା ଏବଂ ଅଟଳ ନ୍ୟୁ ଇଣ୍ଡିଆ ଚାଲେଞ୍ଜ ମାଧ୍ୟମରେ ୨୦୦ ଷ୍ଟାର୍ଟଅପ୍‌କୁ ସହାୟତା ପ୍ରଦାନ କରିବା । ଉପରୋକ୍ତ ସେଣ୍ଟର ପ୍ରତିଷ୍ଠା କରିବା ଏବଂ ହିତାଧିକାରୀମାନଙ୍କୁ ସହାୟତା ଯୋଗାଇ ଦେବାର ଏହି ପ୍ରକ୍ରିୟାରେ ମୋଟ୍‌ ୨,୦୦୦ କୋଟି ଟଙ୍କାରୁ ଅଧିକ ଟଙ୍କାର ବଜେଟ୍‌ ବ୍ୟୟ କରାଯିବ । ମାନନୀୟ ଅର୍ଥ ମନ୍ତ୍ରୀ ୨୦୧୫ ବଜେଟ୍‌ ଅଭିଭାଷଣରେ କରିଥିବା ଘୋଷଣା ଅନୁଯାୟୀ, ନୀତି ଆୟୋଗଙ୍କ ଦ୍ବାରା ଅଟଳ ଇନୋଭେସନ ମିଶନ ପ୍ରତିଷ୍ଠା କରାଯାଇଛି । ଏଆଇଏମର ମୁଖ୍ୟ ଉଦ୍ଦେଶ୍ୟ ହେଉଛି ବିଦ୍ୟାଳୟ, ବିଶ୍ବବିଦ୍ୟାଳୟ, ଗବେଷଣା ପ୍ରତିଷ୍ଠାନ, ଲଘୁ, କ୍ଷୁଦ୍ର ଓ ମଧ୍ୟମ ଉଦ୍ୟୋଗ (ଏମଏସଏମଇ) ଏବଂ ଉଦ୍ୟୋଗମାନଙ୍କ ସ୍ତରରେ ବିଭିନ୍ନ ଉପାୟ ମାଧ୍ୟମରେ ସାରା ଦେଶରେ ନବସୃଜନ ଏବଂ ଉଦ୍ୟମିତାର ଏକ ଇକୋସିଷ୍ଟମ ପ୍ରସ୍ତୁତ କରିବା ଓ ଏହାକୁ ପ୍ରୋତ୍ସାହିତ କରିବା । ଏଆଇଏମ ମୌଳିକ ଭିତ୍ତିଭୂମି ନିର୍ମାଣ ଏବଂ ସଂସ୍ଥାନ ନିର୍ମାଣ, ଉଭୟ କ୍ଷେତ୍ରରେ ଧ୍ୟାନ କେନ୍ଦ୍ରିତ କରିଛି । ନିମ୍ନରେ ଦିଆଯାଇଥିବା ଉଦାହରଣ ଅନୁରୂପ ଏହା ସ୍ପଷ୍ଟ ହୋଇଛି ଯେ ଏଆଇଏମ ଜାତୀୟ ଏବଂ ବିଶ୍ବ, ଉଭୟ ସ୍ତରରେ ନବସୃଜନ ସହ ଜଡ଼ିତ ଇକୋସିଷ୍ଟମକୁ ସମନ୍ବିତ କରିବା ଦିଗରେ କାମ କରିଛି : ଏଆଇଏମ ନବସୃଜନ ଏବଂ ଉଦ୍ୟମିତା କ୍ଷେତ୍ରରେ ସମନ୍ବୟ ଆଧାରିତ ସହଯୋଗ ବିକଶିତ କରିବା ଲାଗି ବିଭିନ୍ନ ଅନ୍ତର୍ଜାତୀୟ ଏଜେନ୍ସିମାନଙ୍କ ସହିତ ଦ୍ବିପାକ୍ଷିକ ସମ୍ପର୍କ ପ୍ରତିଷ୍ଠା କରିଛି ଯେଉଁଥିରେ ରୁଷ୍‌ ସହିତ ଏଆଇଏମ–ଏସଆଇଆରଆଇୟୁଏସ ଛାତ୍ର ନବସୃଜନ ବିନିମୟ କାର୍ଯ୍ୟକ୍ରମ, ଡେନମାର୍କ ସହିତ ଏଆଇଏମ–ଆଇସିଡିକେ (ଇନୋଭେସନ ସେଣ୍ଟର ଡେନମାର୍କ) ୱାଟର ଚ୍ୟାଲେଞ୍ଜ ଏବଂ ଅଷ୍ଟ୍ରେଲିଆ ସହିତ ଆଇଏସିଇ (ଇଣ୍ଡିଆ ଅଷ୍ଟ୍ରେଲିୟାନ୍‌ ସର୍କୁଲାର ଇକୋନୋମି ହ୍ୟାକାଥନ) ସାମିଲ ରହିଛି । ଏଆଇଏମ ଭାରତ ଏବଂ ସିଙ୍ଗାପୁର ମଧ୍ୟରେ ଆୟୋଜିତ ଏକ ଇନୋଭେସନ ଷ୍ଟାର୍ଟଅପ୍‌ ଶିଖର ସମ୍ମିଳନୀ–ଇନସ୍ପ୍ରେନର ସଫଳତା ପୂର୍ବକ ଆୟୋଜନ କରିବାରେ ଗୁରୁତ୍ବପୂର୍ଣ୍ଣ ଭୂମିକା ନିର୍ବାହ କରିଛି । ପ୍ରତିରକ୍ଷା କ୍ଷେତ୍ରରେ ନବସୃଜନ ସହିତ କ୍ରୟକୁ ପ୍ରୋତ୍ସାହନ ଦେଉଥିବା ପ୍ରତିରକ୍ଷା ନବସୃଜନ ସଂଗଠନ ପ୍ରତିଷ୍ଠା କରିବା ଲାଗି ପ୍ରତିରକ୍ଷା ମନ୍ତ୍ରଣାଳୟ ସହିତ ଏଆଇଏମ ସହଭାଗିତା ସ୍ଥାପନ କରିଛି । ବିଗତ କିଛି ବର୍ଷ ମଧ୍ୟରେ, ଏଆଇଏମ ସାରା ଦେଶର ନବସୃଜନ ଗତିବିଧିକୁ ସମନ୍ବିତ କରିବା ଲାଗି ଏକ ସଂସ୍ଥାଗତ ବ୍ୟବସ୍ଥା ପ୍ରଦାନ କରିବା ଲାଗି କାମ କରିଛି । ନିଜର ବିଭିନ୍ନ କାର୍ଯ୍ୟକ୍ରମ ମାଧ୍ୟମରେ ଏହା ଲକ୍ଷାଧିକ ସ୍କୁଲ ପିଲାମାନଙ୍କ ମଧ୍ୟରେ ନବସୃଜନ ପ୍ରତି ଆଗ୍ରହ ସୃଷ୍ଟି କରିଛି । ଏଆଇଏମ ସମର୍ଥିତ ଷ୍ଟାର୍ଟଅପ୍‌ ସରକାରୀ ଏବଂ ଘରୋଇ ଇକ୍ୟୁଟି ନିବେଶକମାନଙ୍କ ଠାରୁ ୨ ହଜାର କୋଟି ଟଙ୍କାରୁ ଅଧିକ ପରିମାଣର ଅର୍ଥରାଶି ସଂଗ୍ରହ କରିବେ ଏବଂ ଅନେକ ହଜାର ରୋଜଗାର ସୁଯୋଗ ସୃଷ୍ଟି କରିଛି । ଏଆଇଏମ ଜାତୀୟ ହିତ ସହ ଜଡ଼ିତ ବିଭିନ୍ନ ବିଷୟରେ ନବସୃଜନ ଜନିତ ସମସ୍ୟାର ମଧ୍ୟ ସମାଧାନ କରିଛି । ଏଆଇଏମର କାର୍ଯ୍ୟକ୍ରମଗୁଡ଼ିକରେ ୩୪ଟି ରାଜ୍ୟ ଏବଂ କେନ୍ଦ୍ର ଶାସିତ ପ୍ରଦେଶମାନଙ୍କୁ ସାମିଲ କରାଯାଇଛି । ଏହା ମାଧ୍ୟମରେ ନବସୃଜନ ସହ ଜଡ଼ିତ ଇକୋସିଷ୍ଟମରେ ଅଧିକରୁ ଅଧିକ ଭାଗିଦାରୀକୁ ପ୍ରୋତ୍ସାହିତ କରି ଭାରତର ଜନସାଂଖ୍ୟିକ ଲାଭାଂଶର ଫାଇଦା ନେବା ପାଇଁ ଲକ୍ଷ୍ୟ ରଖାଯାଇଛି । କ୍ୟାବିନେଟ ଦ୍ବାରା ଅବଧି ସମ୍ପ୍ରସାରଣ ମଞ୍ଜୁରି ମିଳିବା ପରେ ନବାସୃଜନ ସମ୍ବନ୍ଧୀୟ ଏକ ସମାବେଶୀ ଇକୋସିଷ୍ଟମ ବିକଶିତ କରିବାର ଦାୟିତ୍ବ ଏବେ ଏଆଇଏମ ଉପରକୁ ଆସିଯାଇଛି । ଫଳରେ ନବସୃଜନ ଏବଂ ଉଦ୍ୟମିତା କାର୍ଯ୍ୟକଳାପ ସହ ଯୋଡ଼ିହେବା ଲଗାତାର ଅଧିକ ସହଜ ହୋଇପାରିବ ।
ପାରାଲିମ୍ପିକ୍ସ କ୍ରୀଡାରେ ହାଇ ଜମ୍ପରେ ବ୍ରୋଞ୍ଜ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶରଦ କୁମାରଙ୍କୁ ଅଭିନନ୍ଦନ ଜଣାଇଛନ୍ତି

ଟୋକିଓ ପାରାଲିମ୍ପିକ୍ସ କ୍ରୀଡାରେ ହାଇ ଜମ୍ପରେ ବ୍ରୋଞ୍ଜ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶରଦ କୁମାରଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଅବିସ୍ମରଣୀୟ ବ୍ରୋଞ୍ଜ ପଦକ ଜିତି ଶରଦ କୁମାର ପ୍ରତ୍ୟେକ ଭାରତୀୟଙ୍କ ମୁହଁରେ ହସ ଆଣିଛନ୍ତି । ତାଙ୍କ ଜୀବନ ଯାତ୍ରା ଅନେକଙ୍କୁ ଉତ୍ସାହିତ କରିବ । ତାଙ୍କୁ ଅଭିନନ୍ଦନ ।
ଋଷୀୟ ସଂଘର ସୁରକ୍ଷା ପରିଷଦର ସଚିବ ଶ୍ରୀ ନିକୋଲାଇ ପାଟ୍ରୁସେଭ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି

ରୁଷୀୟ ସଂଘର ସୁରକ୍ଷା ପରିଷଦର ସଚିବ ମାନ୍ୟବର ଶ୍ରୀ ନିକୋଲାଇ ପାଟ୍ରୁସେଭ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସଚିବ ପାଟ୍ରୁସେଭ୍ ଦିନକ ପୂର୍ବରୁ ଏନ୍‍ଏସ୍‍ଏ ଏବଂ ଇଏଏମ୍‍ ସହିତ ତାଙ୍କର ଫଳପ୍ରଦ ଆଲୋଚନା ବିଷୟରେ ପ୍ରଧାନମନ୍ତ୍ରୀଙ୍କୁ ସୂଚନା ଦେଇଥିଲେ ଏବଂ ଭାରତ ସହିତ ଏହାର ‘ସ୍ୱତନ୍ତ୍ର ତଥା ସୁବିଧାଜନକ କୌଶଳ ଭାଗିଦାରୀ'କୁ ଆହୁରି ମଝବୁତ କରିବାକୁ ଦୃଢ ପ୍ରତିବଦ୍ଧତା ପ୍ରକାଶ କରିଥିଲେ । ଯେଉଁ ସମୟରେ ଏହି ଅଞ୍ଚଳରେ ବଡ଼ ପରିବର୍ତ୍ତନ ଘଟୁଛି ସେହି ସମୟରେ ପାଟ୍ରୁସେଭଙ୍କ ନେତୃତ୍ୱରେ ଆସିଥିବା ଋଷର ପ୍ରତିନିଧୀଙ୍କ ଗସ୍ତକୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି । ଭାରତ– ଋଷ ଭାଗିଦାରୀ ପ୍ରତି ନିରନ୍ତର ଧ୍ୟାନ ଦେଇଥିବାରୁ ରାଷ୍ଟ୍ରପତି ପୁଟିନଙ୍କୁ ଧନ୍ୟବାଦ ଜଣାଇବାକୁ ସେ ସଚିବ ପାଟ୍ରୁସେଭଙ୍କୁ କହିଛନ୍ତି । ସେ ଆହୁରି ମଧ୍ୟ କହିଛନ୍ତି ଯେ ଦ୍ୱିପାକ୍ଷିକ ଶିଖର ସମ୍ମିଳନୀ ପାଇଁ ସେ ନିକଟ ଭବିଷ୍ୟତରେ ଭାରତରେ ରାଷ୍ଟ୍ରପତି ପୁଟିନଙ୍କୁ ସ୍ୱାଗତ କରିବାକୁ ଆଗ୍ରହୀ ।
ବିଚାର ବିଭାଗ ସହଯୋଗ କ୍ଷେତ୍ରରେ ଭାରତ-ଜାମ୍ବିଆ ବୁଝାମଣାକୁ କ୍ୟାବିନେଟ ଅନୁମୋଦନ

ଭାରତ ଓ ଜାମ୍ବିଆ ମଧ୍ୟରେ ବିଚାର ବିଭାଗ ସମ୍ବନ୍ଧ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ନିକଟ ଅତୀତରେ ଭାରତ ଓ ଜାମ୍ବିଆ ମଧ୍ୟରେ ସାମାଜିକ, ସାଂସ୍କୃତିକ ଓ ବ୍ୟବସାୟୀକ କ୍ଷେତ୍ରରେ ଗଠନମୂଳକ ସହଯୋଗ ବୃଦ୍ଧି ପାଇବା ସହ ଦ୍ଵିପାକ୍ଷିକ ସମ୍ପର୍କ ବିକଶିତ ହୋଇଛି । ଏବେ ବିଚାର ବିଭାଗ ସଂକ୍ରାନ୍ତ ସହଯୋଗ ବୃଦ୍ଧି ଲାଗି ବୁଝାମଣା ଫଳରେ ଦୁଇ ଦେଶ ମଧ୍ୟରେ ସମ୍ପର୍କରେ ଆହୁରି ଉନ୍ନତି ଘଟିବ । ଏହା ବିଚାର ବିଭାଗରେ ସଂସ୍କାର ଆଣିବା କ୍ଷେତ୍ରରେ ମଧ୍ୟ ସହାୟକ ହେବ ।
୨୦୦ କୋଟି ଟିକାଦାନ ଅତିକ୍ରମ କରିଥିବାରୁ ବିଲ୍ ଗେଟ୍‍ସ ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି ।

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ଟୀକାକରଣ ଅଭିଯାନକୁ ଶକ୍ତି ଦେବାରେ ବୈଜ୍ଞାନିକ, ଡାକ୍ତର ଏବଂ ନର୍ସଙ୍କ ସାମୂହିକ ଉଦ୍ୟମକୁ ପ୍ରଶଂସା କରିଛନ୍ତି । ବିଲ୍ ଗେଟ୍‍ସଙ୍କ ଅଭିନନ୍ଦନ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଭାରତର ଟୀକାକରଣ ଅଭିଯାନ ଗତି ଏବଂ ପରିମାଣରେ ବୃହତ ଅଟେ । ବୈଜ୍ଞାନିକ, ଡାକ୍ତର ଏବଂ ନର୍ସଙ୍କ ସମେତ ଅନେକଙ୍କ ସାମୂହିକ ଉଦ୍ୟମ ଦ୍ୱାରା ଏହା ଶକ୍ତି ପ୍ରାପ୍ତ ହୋଇଛି । ଏଥି ସହିତ ଭାରତର ଲୋକମାନେ ବିଜ୍ଞାନ ଉପରେ ଅଦ୍ଭୁତପୂର୍ବ ବିଶ୍ୱାସ ପ୍ରଦର୍ଶନ କରିଛନ୍ତି ଏବଂ ଠିକ୍ ସମୟରେ ଏହାର ମାତ୍ରା ଗ୍ରହଣ କରିଛନ୍ତିୟ ।”
ସିରହିନ୍ଦ ଓ ରାଜସ୍ଥାନ ଫିଡର କେନାଲର ପୁନଃଖନନ ଲାଗି 825 କୋଟି ଟଙ୍କାର ଆର୍ଥିକ ସହାୟତାକୁ କ୍ୟାବିନେଟ ଅନୁମୋଦନ;

5 ବର୍ଷର ଅବଧି (2018-19 ଠାରୁ 2022-23) ଲାଗି ରାଜସ୍ଥାନ ଫିଡର କେନାଲ ଏବଂ ସିରହିନ୍ଦ ଫିଡର କେନାଲର ପୁନଃଖନନ କରିବା ଲାଗି ଯଥାକ୍ରମେ 620.42 କୋଟି ଟଙ୍କା ଏବଂ 205.758 କୋଟି ଟଙ୍କାର କେନ୍ଦ୍ରୀୟ ସହାୟତାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ସିରହିନ୍ଦ ଫିଡରକୁ ଆରଡି(RD) 119700 ଠାରୁ 447927 ପର୍ଯ୍ୟନ୍ତ ଏବଂ ରାଜସ୍ଥାନ ଫିଡରକୁ (RD) 179000 ଠାରୁ ପଞ୍ଜାବର (RD) 496000 ପର୍ଯ୍ୟନ୍ତ ପୁନଃଖନନ କରାଯିବ । ପ୍ରଭାବ : 1. ଏହି ଦ୍ୱୈତ ପ୍ରକଳ୍ପ କାର୍ଯ୍ୟକାରୀ ହେବା ଦ୍ୱାରା ଦକ୍ଷିଣ-ପଶ୍ଚିମ ପଞ୍ଜାବର ମୁକ୍ତସର, ଫରୀଦକୋଟ ଏବଂ ଫିରୋଜପୁର ଜିଲ୍ଲାରେ 84,800 ହେକ୍ଟର ଜମିରେ ଜଳାବଦ୍ଧ ସମସ୍ୟାର ସମାଧାନ କରିବାରେ ସହାୟତା ମିଳିବ । 2. ଏହି ପ୍ରକଳ୍ପଗୁଡ଼ିକ କାର୍ଯ୍ୟକାରୀ ହେବା ଦ୍ୱାରା ଦକ୍ଷିଣ-ପଶ୍ଚିମ ପଞ୍ଜାବରେ ଜଳାବଦ୍ଧ ସମସ୍ୟାକୁ ଦୂର କରିବା ଏବଂ ଏହି ଦୁଇଟି କେନାଲରେ ଜଳପ୍ରବାହ/ଜଳ ଉପଲବ୍ଧୀ ବଢ଼ାଇବାରେ ସହାୟତା ମିଳିବ । 3. ରାଜସ୍ଥାନ ଫିଡରକୁ ପୁଣିଥରେ କାର୍ଯ୍ୟକ୍ଷମ କରିବା ଦ୍ୱାରା 98,739 ହେକ୍ଟର ଜମି ଏବଂ ସିରହିନ୍ଦ ଫିଡରକୁ ପୁନଃଖନନ କରିବା ଦ୍ୱାରା 69,068 ହେକ୍ଟର ଜମି ଲାଗି ସ୍ଥିର/ସଂଶୋଧିତ ଜଳସେଚନ ବ୍ୟବସ୍ଥାରୁ ଅଂଚଳର କୃଷକମାନଙ୍କୁ ଲାଭ ହେବ । ଖର୍ଚ୍ଚ : 1. ରାଜସ୍ଥାନ ଫିଡର ଏବଂ ସିରହିନ୍ଦ ଫିଡରକୁ କେନ୍ଦ୍ରୀୟ ସହାୟତା ଲାଗି ଅର୍ଥ ଯୋଗାଣ ଏଲଟିଆଇଏଫ ଅନ୍ତର୍ଗତ 99 ପିଏମକେଏସୱାଇ-ଏଆଇବିପିର ଅର୍ଥଯୋଗାଣ ପାଇଁ ରହିଥିବା ବର୍ତ୍ତମାନର ବ୍ୟବସ୍ଥା ଅନ୍ତର୍ଗତ ନାବାର୍ଡ ଜରିଆରେ କରାଯିବ । 2. କେନ୍ଦ୍ରୀୟ ଜଳ ଆୟୋଗ ଦ୍ୱାରା ପ୍ରକଳ୍ପର ବର୍ତ୍ତମାନ ଅନୁଧ୍ୟାନ ବ୍ୟବସ୍ଥା ବ୍ୟତୀତ ଏହି ପ୍ରକଳ୍ପଗୁଡ଼ିକର ସମ୍ପୂର୍ଣ୍ଣ କାର୍ଯ୍ୟାନ୍ୱୟନର ଅନୁଧ୍ୟାନ କରିବା ଲାଗି ଏକ ବିଶେଷଜ୍ଞ ପ୍ରକଳ୍ପ ସମୀକ୍ଷା ସମିତିର ଗଠନ କରାଯାଇପାରିବ । 3. 2015 ପିଏଲ ଆଧାରରେ ସିରହିନ୍ଦ ଫିଡର କେନାଲକୁ ପୁନଃଖନନ କରିବା ଲାଗି ମଞ୍ଜୁରି ପ୍ରାପ୍ତ ବ୍ୟୟ 671.478 କୋଟି ଟଙ୍କା ଏବଂ ରାଜସ୍ଥାନ ଫିଡର କେନାଲର ମଞ୍ଜୁରି ପ୍ରାପ୍ତ ବ୍ୟୟ 1305.267 କୋଟି ଟଙ୍କା ଅଟେ । ମୋଟ ଆନୁମାନିକ ବ୍ୟୟରେ 826.168 କୋଟି ଟଙ୍କା କେନ୍ଦ୍ରୀୟ ସହାୟତା ଭାବେ ଦିଆଯିବ, ଏଥିମଧ୍ୟରୁ 205.758 କୋଟି ଟଙ୍କା ସିରହିନ୍ଦ ଫିଡରକୁ ଏବଂ 620.41 କୋଟି ଟଙ୍କା ରାଜସ୍ଥାନ ଫିଡରକୁ ମିଳିବ । 4. ସିରହିନ୍ଦ ଫିଡର ଏବଂ ରାଜସ୍ଥାନ ଫିଡରକୁ ପୁନଃଖନନ କରିବା ଲାଗି ଯଥାକ୍ରମେ 671.478 କୋଟି ଏବଂ 1305.26 କୋଟି ଟଙ୍କାର ସଂଶୋଧିତ ବ୍ୟୟ ଅନୁମାନ ସମ୍ବନ୍ଧୀୟ ନିବେଶ ଅନୁମତି 6 ଏପ୍ରିଲ 2016ରେ ମଞ୍ଜୁର କରାଯାଇଥିଲା । 5. 2016ରେ କେନ୍ଦ୍ରୀୟ ଜଳ ଆୟୋଗ ଅଧ୍ୟକ୍ଷଙ୍କ ନେତୃତ୍ୱରେ ଏକ ଟିମ ପ୍ରକଳ୍ପର ଅନୁଧ୍ୟାନ କରିଥିଲା । ଏହାପରେ 2017ରେ କେନ୍ଦ୍ରୀୟ ଜଳ ଆୟୋଗର ପୂର୍ବତନ ଅଧ୍ୟକ୍ଷ ଶ୍ରୀ ଏବି ପାଣ୍ଡ୍ୟାଙ୍କ ନେତୃତ୍ୱରେ ଆଉ ଏକ ଟିମ ପ୍ରକଳ୍ପର ଅନୁଧ୍ୟାନ କରିଥିଲା । ଏହି ଦୁଇଟି ଟିମ ସୁଧାର କାର୍ଯ୍ୟ ଆରମ୍ଭ କରିବା ଲାଗି ପରାମର୍ଶ ଦେଇଥିଲେ । ପଞ୍ଜାବ ସରକାର ମଧ୍ୟ 26 ଏପ୍ରିଲ, 2018ରେ ନିଜର ଆର୍ଥିକ ସହମତି ପ୍ରଦାନ କରିଥିଲେ ।
ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ହିତାଧିକାରୀଙ୍କ ସହ ଅଗଷ୍ଟ ୩ରେ ଗୁଜୁରାଟରେ ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୩, ୨୦୨୧ ମଧ୍ୟାହ୍ନ ୧୨.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ଗୁଜୁରାଟରେ ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ହିତାଧିକାରୀଙ୍କ ସହ ଆଲୋଚନା କରିବେ । ଏହି ଯୋଜନା ସମ୍ପର୍କରେ ଅଧିକ ସଚେତନତା ସୃଷ୍ଟି ପାଇଁ ରାଜ୍ୟରେ ଜନ ଭାଗିଦାରୀ କାର୍ଯ୍ୟକ୍ରମ ଆରମ୍ଭ ହେଉଛି । ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା (ପିଏମଜିକେଏଓ୍ୱାଇ) ସମ୍ପର୍କରେ ପିଏମଜିକେଏଓ୍ୱାଇ ଏକ ଖାଦ୍ୟ ସୁରକ୍ଷା କଲ୍ୟାଣ ଯୋଜନା । ପ୍ରଧାନମନ୍ତ୍ରୀଙ୍କ ଦ୍ୱାରା ଏହାର ପରିକଳ୍ପନା କୋଭିଡ- ୧୯ର ଆର୍ଥିକ ପ୍ରଭାବ କମାଇବା ଓ ସହାୟତା ପ୍ରଦାନ ପାଇଁ ହୋଇଥିଲା । ରାଷ୍ଟ୍ରୀୟ ଖାଦ୍ୟ ସୁରକ୍ଷା ଅଧିନିୟମ ଅନ୍ତର୍ଗତ ସାମିଲ ସମସ୍ତ ହିତାଧିକାରୀଙ୍କୁ ଜଣ ପିଛା ଅତିରିକ୍ତ ୫ କିଲୋଗ୍ରାମ ଖାଦ୍ୟଶସ୍ୟ ପ୍ରଦାନ କରାଯାଏ । ଏହି ଅବସରରେ ଗୁଜୁରାଟ ମୁଖ୍ୟମନ୍ତ୍ରୀ ଓ ଉପମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ ।
ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରଣାଳୟକୁ ଆଇଇଏ ବାୟୋ-ଏନର୍ଜି ଟିସିପିର ସଦସ୍ୟ ହେବା ଲାଗି କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଥିଲା ଯେ ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ ମନ୍ତ୍ରଣାଳୟ 25 ଜାନୁଆରୀ, 2019ରେ ଆଇଇଏ ବାୟୋ-ଏନର୍ଜି ଟିସିପିର 25ତମ ସଦସ୍ୟ ହୋଇଛି । ଏହାର ଅନ୍ୟ ସଦସ୍ୟମାନଙ୍କ ମଧ୍ୟରେ ଅଷ୍ଟ୍ରେଲିଆ, ଅଷ୍ଟ୍ରିଆ, ବେଲଜିୟମ, ବ୍ରାଜିଲ, କାନାଡା, କ୍ରୋଏସିଆ, ଡେନମାର୍କ, ଆସ୍ତୋନିଆ, ଫିନଲ୍ୟାଣ୍ଡ, ଫ୍ରାନ୍ସ, ଜର୍ମାନୀ, ଆୟାର୍ଲ୍ୟାଣ୍ଡ, ଇଟାଲୀ, ଜାପାନ, କୋରିଆ ଗଣରାଜ୍ୟ, ନେଦରଲ୍ୟାଣ୍ଡ, ନୁ୍ୟଜିଲ୍ୟାଣ୍ଡ, ନରୱେ, ଦକ୍ଷିଣ ଆଫ୍ରିକା, ସ୍ୱୀଡେନ, ସ୍ୱିଜରଲ୍ୟାଣ୍ଡ, ଇଂଲଣ୍ଡ, ଆମେରିକା ଓ ୟୁରୋପୀୟ ସଂଘ ସାମିଲ ଅଛନ୍ତି । ବାୟୋ-ଏନର୍ଜି (ଆଇଇଏ ବାୟୋ-ଏନର୍ଜି ଟିସିପି) ସମ୍ବନ୍ଧୀୟ ଅନ୍ତର୍ଜାତୀୟ ଇନ୍ଧନ ଏଜେନ୍ସି ସହଯୋଗ କାର୍ଯ୍ୟକ୍ରମରେ ବିଭିନ୍ନ ଦେଶ ମଧ୍ୟରେ ସହଯୋଗ ଲାଗି ଏକ ଅନ୍ତର୍ଜାତୀୟ ମଂଚ । ଏହାର ଉଦ୍ଦେଶ୍ୟ ବାୟୋ-ଏନର୍ଜୀ ଗବେଷଣା ଏବଂ ବିକାଶରେ ଜାତୀୟ କାର୍ଯ୍ୟକ୍ରମ ଥିବା ଦେଶ ମଧ୍ୟରେ ସହଯୋଗ ଏବଂ ସୂଚନାର ଆଦାନପ୍ରଦାନରେ ସୁଧାର ଆଣିବା । ଆଇଇଏ ବାୟୋ-ଏନର୍ଜି ଟିସିପ, ଅନ୍ତର୍ଜାତୀୟ ଇନ୍ଧନ ଏଜେନ୍ସି (ଆଇଇଏ)ର ପରିଧି ମଧ୍ୟରେ କାର୍ଯ୍ୟ କରିଥାଏ, ଯେଉଁଥିରେ 30 ମାର୍ଚ୍ଚ, 2017 ଠାରୁ ଭାରତର ଉପସ୍ଥିତି ‘ସାମିଲ’ ହୋଇଛି । ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ ମନ୍ତ୍ରଣାଳୟ ଦ୍ୱାରା ଆଇଇଏ ବାୟୋ-ଏନର୍ଜି ଟିସିପିରେ ସାମିଲ ହେବାର ପ୍ରମୁଖ ଉଦ୍ଦେଶ୍ୟ ହେଉଛି ଉନ୍ନତ ବାୟୋ ଇନ୍ଧନର ବିପଣନକୁ ସୁବିଧା ପ୍ରଦାନ କରିବା, ଫଳରେ ନିର୍ଗମନରେ ହ୍ରାସ ଅଣାଯାଇପାରିବ ଏବଂ ଅଶୋଧିତ ତୈଳର ଆମଦାନୀ ହ୍ରାସ ପାଇବ । ଆଇଇଏ ବାୟୋ-ଏନର୍ଜି ଟିସିପି ବାୟୋ ଏନର୍ଜି ଗବେଷଣା, ପ୍ରଯୁକ୍ତି ବିକାଶ, ପ୍ରଦର୍ଶନ ଏବଂ ନୀତି ବିଶ୍ଳେଷଣରେ ଅନ୍ତର୍ଜାତୀୟ ସହଯୋଗ ଓ ସୂଚନାର ବିନିମୟ ଲାଗି ମଂଚ ପ୍ରଦାନ ମଧ୍ୟ କରିଥାଏ । ଏ ସମ୍ପର୍କରେ ବାୟୋ-ଏନର୍ଜି ପ୍ରଯୁକ୍ତିର ସ୍ୱଳ୍ପ ଏବଂ ଦୀର୍ଘକାଳୀନ ନିୟୋଜନ ନିମନ୍ତେ ପରିବେଶ, ସଂସ୍ଥାଗତ, ପ୍ରଯୁକ୍ତିଭିତ୍ତିକ, ସାମାଜିକ ଏବଂ ବଜାର ବାଧା ଦୂର କରିବା ପ୍ରତି ଧ୍ୟାନ ଦିଆଯାଇଥାଏ । ଆଇଇଏ ବାୟୋ-ଏନର୍ଜି ଟିସିପିରେ 3 ବର୍ଷର ଅବଧି ମଧ୍ୟରେ ସୁପରିଭାଷିତ ଗବେଷଣା ଓ ବିକାଶ କାର୍ଯ୍ୟ କରାଯାଇଥାଏ ଏବଂ ଏହି କାର୍ଯ୍ୟକ୍ରମଗୁଡ଼ିକୁ ‘ନିର୍ଦ୍ଧାରିତ କାର୍ଯ୍ୟ’ କୁହାଯାଇଥାଏ । ପ୍ରତ୍ୟେକ ବର୍ଷ ଏହି ନିର୍ଦ୍ଧାରିତ କାର୍ଯ୍ୟର ଯାଂଚ ଏବଂ ମୂଲ୍ୟାଙ୍କନ କରାଯାଇଥାଏ ଏବଂ ପ୍ରତ୍ୟେକ ତିନି ବର୍ଷରେ ନିର୍ଦ୍ଧାରି କାର୍ଯ୍ୟ ବିଷୟକୁ ପୁନର୍ଗଠନ କରାଯାଇଥାଏ ଏବଂ ନୂଆ କାର୍ଯ୍ୟ ଆରମ୍ଭ କରାଯାଇଥାଏ । ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ ମନ୍ତ୍ରଣାଳୟ ଯେଉଁ ନିର୍ଦ୍ଧାରିତ କାର୍ଯ୍ୟରେ ଭାଗ ନେଇଥାଏ, ସେଥିମଧ୍ୟରେ ରାଷ୍ଟ୍ରାୟତ କ୍ଷେତ୍ରର ତୈଳ ଏବଂ ବିପଣନ କମ୍ପାନୀଗୁଡ଼ିକର ବୈଷୟିକ ବ୍ୟକ୍ତିବିଶେଷ ମଧ୍ୟ ଯୋଗଦାନ ଦେଇଥାନ୍ତି । ଆଇଇଏ ବାୟୋ-ଏନର୍ଜି ଟିସିପିରେ ଭାଗୀଦାରୀ କରିବା ଦ୍ୱାରା ସହଭାଗୀ ବ୍ୟୟ ଏବଂ ବୈଷୟିକ ସମ୍ବଳରେ ସହଯୋଗର ଲାଭ ମିଳିଥାଏ । ପୁନଃ ପ୍ରୟାସର ଆବଶ୍ୟକତା ନଥାଏ ଏବଂ ଜାତୀୟ ଗବେଷଣା ଓ ବିକାଶ କ୍ଷମତା ସୁଦୃଢ଼ ହୋଇଥାଏ । ଉତ୍କୃଷ୍ଟ ପ୍ରଚଳନ, ଗବେଷଣାକାରୀଙ୍କ ନେଟୱାର୍କ ଏବଂ ବ୍ୟବହାରୀକ କାର୍ଯ୍ୟାନ୍ୱୟନ ସହିତ ଗବେଷଣା ସହ ଯୋଡ଼ି ହେବା ସମ୍ପର୍କିତ ସୂଚନାର ବିନିମୟ ମଧ୍ୟ ହୋଇଥାଏ । ଅନ୍ତର୍ଜାତୀୟ ଏଜେନ୍ସିଗୁଡ଼ିକ ଜଡ଼ିତ ରହିବା ଦ୍ୱାରା ମନ୍ତ୍ରଣାଳୟକୁ ବାୟୋ ଇନ୍ଧନ କ୍ଷେତ୍ରରେ ସାରା ବିଶ୍ୱରେ ହେଉଥିବା ବିକାଶର ସୂଚନା ମିଳିଥାଏ । ଏହି କାରଣରୁ ନବସୃଜନକାରୀ/ଗବେଷକମାନଙ୍କ ସହିତ ବ୍ୟକ୍ତିଗତ ଭାବେ ଆଲୋଚନା କରିବାର ସୁଯୋଗ ମିଳିଥାଏ । ଏଥିସହିତ ଉଚିତ ନୀତି ଇକୋ ସିଷ୍ଟମ ପ୍ରଯୁକ୍ତି କରିବାରେ ସହାୟତା ମିଳିଥାଏ । ଏହାବ୍ୟତୀତ ଆଇଇଏ ବାୟୋ-ଏନର୍ଜି ଟିସିପିର ସଦସ୍ୟ ହେବା ଦ୍ୱାରା ଭାରତ ଅନ୍ୟ ସମ୍ପୃକ୍ତ ନିର୍ଦ୍ଧାରିତ କାର୍ଯ୍ୟରେ ଅଂଶଗ୍ରହଣ କରିପାରିବ, ଯାହାର ସମ୍ପର୍କ ବାୟୋ ଗ୍ୟାସ, କଠିନ ବର୍ଜ୍ୟବସ୍ତୁ ପରିଚାଳନା, ବାୟୋଶୋଧନ ଆଦି ସହ ରହିଛି । ଏଥିରେ ଦେଶର ଅନ୍ୟ ସମ୍ପୃକ୍ତ ମନ୍ତ୍ରଣାଳୟ/ବିଭାଗ/ସଂଗଠନ ମଧ୍ୟ ଭାଗ ନେଇପାରିବେ ।
ବିଶ୍ୱ ରେଡିଓ ଦିବସ ଅବସରରେ ରେଡିଓ ଶ୍ରୋତା ଓ ଏହି ଅତ୍ୟୁତ୍ତମ ମାଧ୍ୟମକୁ ସମୃଦ୍ଧ କରୁଥିବା ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ବିଶ୍ୱ ରେଡିଓ ଦିବସ ଅବସରରେ ରେଡିଓ ଶ୍ରୋତା ଓ ଏହି ଅତ୍ୟୁତ୍ତମ ମାଧ୍ୟମକୁ ସୃଜନଶୀଳତା ଦ୍ୱାରା ସମୃଦ୍ଧ କରୁଥିବା ବ୍ୟକ୍ତିବିଶେଷଙ୍କୁ ଅଭିନନ୍ଦନ ଜଣାଇଛନ୍ତି । ଏକ ପର୍ଯ୍ୟାୟକ୍ରମ ଟ୍ୱିଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି ଯେ, “ବିଶ୍ୱ ରେଡିଓ ଦିବସ ଅବସରରେ ସମସ୍ତ ରେଡିଓ ଶ୍ରୋତା ଓ ଏହି ଅତିଉତମ ମାଧ୍ୟମକୁ ମେଧା ଓ ସୃଜନଶୀତା ବଳରେ ସମୃଦ୍ଧ କରିଥିବା ବ୍ୟକ୍ତିବିଶେଷଙ୍କୁ ଅଭିନନ୍ଦନ । ଘରେ ହେଉ ବା ଯାତ୍ରା କାଳରେ ଓ ଅନ୍ୟ ବେଳେ ରେଡିଓ ଜନସାଧାରଣଙ୍କ ଜୀବନରେ ଅଭିନ୍ନ ଅଙ୍ଗ ହୋଇ ରହି ଆସିଛି । ଲୋକଙ୍କ ନିକଟରେ ପହଞ୍ଚିବା ପାଇଁ ଏହା ଏକ ଉତ୍କୃଷ୍ଟ ମାଧ୍ୟମ ।” “ମନ କୀ ବାତ୍ ଯୋଗୁ ମୁଁ ବାରମ୍ବାର ଲକ୍ଷ୍ୟ କରି ଆସିଛି ଯେ ଅନ୍ୟମାନଙ୍କ ଜୀବନରେ ଗୁଣାତ୍ମକ ବିକାଶ ଆଣିବା ତଥା ସକାରାତ୍ମକ ତଥ୍ୟ ପରିବେଷଣରେ ରେଡିଓ ଏକ ବିଶିଷ୍ଟ ମାଧ୍ୟମ ହୋଇପାରିବ । ଏହି କାର୍ଯ୍ୟକ୍ରମ ପାଇଁ ଯେଉଁମାନଙ୍କର ଯୋଗଦାନ ରହିଛି, ସେମାନଙ୍କୁ ମଧ୍ୟ ମୁଁ ଧନ୍ୟବାଦ ଜଣାଉଛି ।”
ନାଗପୁରର ମହାରାଷ୍ଟ୍ର ସମୃଦ୍ଧି ମହାମାର୍ଗର ଉଦଘାଟନ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନାଗପୁରର ୫୨୦ କିଲୋମିଟର ଦୈର୍ଘ୍ୟ ଏବଂ ନାଗପୁର ଏବଂ ଶିରିଡିକୁ ସଂଯୋଗ କରୁଥିବା ହିନ୍ଦୁ ହୃଦୟସମ୍ରାଟ ବାଲାସାହେବ ଥାକରେ ମହାରାଷ୍ଟ୍ର ସମୃଦ୍ଧି ମହାମାର୍ଗର ପ୍ରଥମ ପର୍ଯ୍ୟାୟକୁ ଉଦଘାଟନ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଆମେ ଉନ୍ନତ ମାନର ଭିତ୍ତିଭୂମି ପ୍ରଦାନ କରିବାକୁ ପ୍ରତିଶ୍ରୁତିବଦ୍ଧ ଏବଂ ନାଗପୁର ଏବଂ ଶିରିଡି ମଧ୍ୟରେ ମହାମାର୍ଗ ଏହି ପ୍ରୟାସର ଏକ ଉଦାହରଣ । ଏହି ଆଧୁନିକ ସଡକ ପ୍ରକଳ୍ପର ଉଦଘାଟନ କରିବା ସହିତ ମହାମାର୍ଗରେ ଯାତ୍ରା କଲୁ । ମୁଁ ନିଶ୍ଚିତ ଯେ ଏହା ମହାରାଷ୍ଟ୍ରର ଅର୍ଥନୈତିକ ପ୍ରଗତିରେ ଅଧିକ ସହାୟକ ହେବ ।” ପ୍ରଧାନମନ୍ତ୍ରୀ ପହଞ୍ଚିବା ପରେ ତାଙ୍କୁ ସମ୍ବର୍ଦ୍ଧିତ କରାଯାଇଥିଲା ଏବଂ ତାଙ୍କ ସହ ମହାରାଷ୍ଟ୍ରର ମୁଖ୍ୟମନ୍ତ୍ରୀ ଶ୍ରୀ ଏକନାଥ ସିନ୍ଦେ, ମହାରାଷ୍ଟ୍ରର ରାଜ୍ୟପାଳ ଶ୍ରୀ ଭଗତ ସିଂ କୋଶିୟାରି, ମହାରାଷ୍ଟ୍ରର ଉପମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡନାଭିସ୍ ଏବଂ କେନ୍ଦ୍ର ସଡ଼କ ପରିବହନ ଓ ରାଜପଥ ମନ୍ତ୍ରୀ ଶ୍ରୀ ନିତିନ ଗଡକରି ଯୋଗ ଦେଇଥିଲେ । ପୃଷ୍ଠଭୂମି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୫୨୦ କିଲୋମିଟର ଦୈର୍ଘ୍ୟ ନାଗପୁର ଏବଂ ଶିରିଡିକୁ ସଂଯୋଗ କରୁଥିବା ହିନ୍ଦୁ ହୃଦୟସମ୍ରାଟ ବାଲାସାହେବ ଥାକରେ ମହାରାଷ୍ଟ୍ର ସମୃଦ୍ଧି ମହାମାର୍ଗର ପ୍ରଥମ ପର୍ଯ୍ୟାୟ ଉଦଘାଟନ କରିଛନ୍ତି । ସମଗ୍ର ଦେଶରେ ଉନ୍ନତ ସଂଯୋଗୀକରଣ ଏବଂ ଭିତ୍ତିଭୂମି ସଂକ୍ରାନ୍ତରେ ପ୍ରଧାନମନ୍ତ୍ରୀଙ୍କ ଦୃଷ୍ଟିକୁ ସାକାର କରିବା ପାଇଁ ସମୃଦ୍ଧି ମହାମାର୍ଗ କିମ୍ବା ନାଗପୁର-ମୁମ୍ବାଇ ସୁପର କମ୍ୟୁନିକେସନ୍ ଏକ୍ସପ୍ରେସୱେ ପ୍ରକଳ୍ପ ଏକ ପ୍ରମୁଖ ପଦକ୍ଷେପ । ପ୍ରାୟ ୫୫,୦୦୦ କୋଟି ଟଙ୍କା ବ୍ୟୟରେ ର୍ନିମିତ ୭୦୧ କିଲୋମିଟର ଏକ୍ସପ୍ରେସୱେ ହେଉଛି ମହାରାଷ୍ଟ୍ରର ୧୦ ଟି ଜିଲ୍ଲା ତଥା ଅମରାବତୀ, ଔରଙ୍ଗାବାଦ ଏବଂ ନାଶିକର ପ୍ରମୁଖ ସହରାଞ୍ଚଳ ଦେଇ ଯାଇଥିବା ଭାରତର ଦୀର୍ଘତମ ଏକ୍ସପ୍ରେସୱେ ମଧ୍ୟରୁ ଅନ୍ୟତମ । ଏହି ଏକ୍ସପ୍ରେସୱେ ଅନ୍ୟ ୧୪ ଟି ଜିଲ୍ଲାର ସଂଯୋଗୀକରଣରେ ଉନ୍ନତି ଆଣିବାରେ ସାହାଯ୍ୟ କରିବ, ଯାହାଦ୍ୱାରା ବିଦର୍ଭ, ମରାଠୱାଡା ଏବଂ ଉତ୍ତର ମହାରାଷ୍ଟ୍ରର ପ୍ରାୟ ୨୪ ଟି ଜିଲ୍ଲାର ବିକାଶରେ ସହାୟକ ହେବ । ପ୍ରଧାନମନ୍ତ୍ରୀ ଗତି ଶକ୍ତି ଅଧୀନରେ ସମନ୍ୱିତ ଯୋଜନା ଏବଂ ଭିତ୍ତିଭୂମି ସଂଯୋଗୀକରଣ ପ୍ରକଳ୍ପର ସମନ୍ୱିତ କାର୍ଯ୍ୟାନ୍ୱୟନର ପ୍ରଧାନମନ୍ତ୍ରୀଙ୍କ ଲକ୍ଷ୍ୟକୁ ସମର୍ଥନ କରି ସମୃଦ୍ଧି ମହାମାର୍ଗ ଦିଲ୍ଲୀ ମୁମ୍ବାଇ ଏକ୍ସପ୍ରେସୱେ, ଜବାହରଲାଲ ନେହେରୁ ପୋର୍ଟ ଟ୍ରଷ୍ଟ ଏବଂ ଅଜନ୍ତା ଏଲୋରା ଗୁମ୍ଫା, ଶିରିଡି, ଭେରୁଲ, ଲୋନାର ଆଦି ପର୍ଯ୍ୟଟନ ସ୍ଥଳୀକୁ ସଂଯୋଗ କରିବ । ମହାରାଷ୍ଟ୍ରର ଅର୍ଥନୈତିକ ବିକାଶରେ ଏକ ପ୍ରମୁଖ ଉତ୍ସ ଯୋଗାଇବାରେ ସମୃଦ୍ଧି ମହାମାର୍ଗ ଏକ ପରିବର୍ତ୍ତନକାରୀ ହେବ ।